Okresná prokuratúra Brezno 
Boženy Němcovej 3, 977 31 Brezno 	

Sp. zn. : 2 Pv 395/12/6603	Brezno, 13.11.2012
EEČ : 2-46-102-2012

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Brezno
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v období od 20.04.2012 do 31.07.2012 si riadne neplnila povinnosť určenú rozsudkom Okresného súdu v Brezne pod č. k. XXXXX zo dňa XXXXX, právoplatným dňa 20.04.2012, na základe ktorého bola zaviazaná prispievať na výživu svojej dcéry XXXXX, nar. XXXXX sumou vo výške 30 € mesačne, vždy do 15-teho dňa v mesiaci vopred k rukám dcéry XXXXX, čím za uvedené obdobie nezaplatila XXXXX na výživnom sumu vo výške 90 €, pričom dňa 26.09.2012 poštovou poukážkou uhradila sumu vo výške 30 €, dňa 22.10.2012 sumu vo výške 30 € a dňa 06.11.2012 uhradila sumu vo výške 30 €, čím uhradila výživné až do mesiaca júl 2012 vrátane, pričom od 01.08.2012 je poberateľkou dávky v hmotnej núdzi a nemá dostatočný príjem, v dôsledku čoho jej nemožno dávať za vinu zavinené si neplnenie vyživovacej povinnosti,

lebo zanikla trestnosť činu
Odôvodnenie:
Poverená príslušníčka OO PZ v Brezne v konaní vedenom pod č. XXXXX uznesením podľa § 199 ods. 1 Tr. por. zo dňa 17.08.2012 začala trestné stíhanie a uznesením č. XXXXX zo dňa 13.09.2012 podľa § 206 ods. 1 Tr. por. vzniesla obvinenie XXXXX pre prečin zanedbania povinnej výživy podľa § 207 ods. 1 Tr. zák., ktorého sa mala dopustiť na tom skutkovom základe, ako je uvedené vo výrokovej časti tohto uznesenia.

Obvinená XXXXX sa v prípravnom konaní po zákonnom poučení ku skutku, ktorý sa jej kládol za vinu, priznala, pričom uviedla, že postupne uhradila dlh na výživnom v plnej výške. Výživné si riadne neplatila, pretože je nezamestnaná a je vedená od 01.08.2012 ako občan v hmotnej núdzi a poberá dávku v hmotnej núdzi vo výške 111,12 € mesačne. Dňa 26.09.2012 poštovou poukážkou uhradila sumu vo výške 30 €, dňa 22.10.2012 sumu vo výške 30 € a dňa 06.11.2012 uhradila sumu vo výške 30 €, čím uhradila nezaplatené výživné do dňa 31.07.2012. 

V priebehu skráteného vyšetrovania bola k veci vypočutá poškodená XXXXX ktorá uviedla, že obvinená XXXXX si od 20.04.2012 do 31.07.2012  neplnila vyživovaciu povinnosť voči nej v rozsahu určenom rozsudkom Okresného súdu v Brezne sp. zn. XXXXX zo dňa 08.02.2012, ktorý nadobudol právoplatnosť dňa 20.04.2012 na základe ktorého mala prispievať na jej výživu sumou vo výške 30 € mesačne. Dňa 26.09.2012 poštovou poukážkou uhradila sumu vo výške 30 €, dňa 22.10.2012 sumu vo výške 30 € a dňa 06.11.2012 uhradila sumu vo výške 30 €, čím uhradila nezaplatené výživné do dňa 31.07.2012. Neplatenie výživného zo strany jej matky nemalo na ňu trvalo nepriaznivé následky. 

Do vyšetrovacieho spisu boli zabezpečené doklady o tom, že si obv. XXXXX uhradila nezaplatené výživné v plnej výške do mesiaca júl 2012 vrátane.

Ďalej boli do vyšetrovacieho spisu zabezpečené ďalšie listinné dôkazy, a to rozsudok Okresného súdu v Brezne sp. zn. XXXXX, ako aj ďalšie doklady z Úradu práce, sociálnych vecí a rodiny v Brezne, z ktorých vyplýva, že XXXXX v dobe od 20.04.2012 do 31.07.2012 nepoberala dávku v hmotnej núdzi a dňa 14.08.2012 si podala žiadosť o pomoc v hmotnej núdzi, pričom od 01.08.2012 jej bola priznaná dávka v hmotnej núdzi vo výške 111,12 € mesačne, ktorá jej je vyplácaná doposiaľ. Vzhľadom na túto skutočnosť jej nemožno klásť za vinu ako osobe v hmotnej núdzi zavinené neplnenie si vyživovacej povinnosti vo vzťahu k jej dcére XXXXX a to ani z nedbanlivosti, keďže sama nemá dostatok prostriedkov na svoju obživu. Do 13.09.2012 jej nebola vyplatená žiadna dávka ani príspevky. V evidencii uchádzač o  zamestnanie je vedená od 23.07.2012  a správa sociálnej poisťovne o tom, že od 20.04.2012 do 23.08.2012 doby nepoberá dávku v nezamestnanosti, nemocenské dávky ani dôchodok. 

Podľa § 86 písm. a/ Tr. zák. trestnosť trestného činu zanedbania povinnej výživy podľa § 207 Tr. zák. zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Vzhľadom k tomu, že zo strany obvinenej XXXXX  došlo k splneniu podmienok v zmysle § 86 písm. a/ Tr. zák., bolo potrebné rozhodnúť tak, ako je uvedené vo výrokovej časti tohto uznesenia. Týmto rozhodnutím však nie je dotknuté právo poškodenej nárokovať si zaplatenie nezaplateného výživného za obdobie od 01.08.2012 v občianskom súdnom konaní.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Juraj Polakovič
prokurátor